Äänestysaktiivisuus. Tummimmilla alueilla 75-80 %, vaaleimmilla 45-50 %. Donbassin alueella venäläismielisten separatistien mellakoinnista ja painostuksesta johtuen vain noin 20 prosenttia äänestyspisteistä oli toiminnassa.
Petro Porošenko edustamassa Ukrainaa valtioiden johtajien kokoontuessa Normandian maihinnousun muistotilaisuuteen 6. kesäkuuta 2014. Porošenko (eturivissä kolmas vasemmalta) astui virkaansa Kiovassa seuraavana päivänä.
**Ukrainan presidentinvaalit 2014** järjestettiin Ukrainassa 25. toukokuuta 2014.  Vaali oli alun perin määrä järjestää 26. helmikuuta 2015, mutta sitä aikaistettiin Ukrainan vallankumouksen syrjäytettyä presidentti Viktor Janukovytšin helmikuussa 2014. Väliaikainen presidentti Oleksandr Turtšynov jätti tehtävänsä vaalien jälkeen.

Kun äänistä oli laskettu 98,59 prosenttia, oli Petro Porošenko saanut 54,69 prosenttia annetuista äänistä Ukrainan keskusvaalikomission mukaan. Jo aiemmin, keskusvaaliviranomainen oli vahvistanut Porošenko nousevan maan seuraavaksi presidentiksi. 48-vuotias Porošenko vannoi virkavalansa 7. kesäkuuta 2014 ja hänestä tuli Ukrainan viides presidentti. 

Vaalien järjestämistä haittasivat Itä-Ukrainan kriisin kehittyminen joidenkin arvioiden mukaan sisällissodan partaalle osassa Luhanskin ja Donetskin aluetta. Donetskin kansantasavallan nimellä esiintyneet aseistautuneet separatistisotilaat estivät laillisten presidentinvaalien järjestämisen runsaalla 20 paikkakunnalla kyseisillä alueilla. Ukrainan keskusvaalilautakunnan puheenjohtaja Mihail Ohendovski kertoi ettei Ukrainan laki edellytä pitämään presidentinvaaleja koko maassa, mutta piti tilannetta poliittisesti hankalana. Venäjän miehittämän Krimin väestöön kuuluville Ukrainan kansalaisille pyrittiin tarjoamaan mahdollisuus äänestää niemimaan ulkopuoleisessa Ukrainassa. Ukrainalaiset pakolaiset Krimin alueelta ja itä-Ukrainasta äänestivät Lvivin alueen äänestyspaikoilla ja Krimin tataarit puolestaan Hersonin alueella.

Ehdokkaat
---------

Petro Porošenkoa pidettiin ennakkosuosikkina. Maineeltaan harvinaisen vähän ryvettynyt Porošenko johti mielipidetiedusteluja runsaan 40 % kannatuksella. Hän on entinen ulkomaankauppaministeri ja yksi maan rikkaimmista kansalaisista. Hän omistaa muun muassa suklaatehdas Roshenin ja televisiokanava 5 Kanalin. Maidanin mielenosoitusten aikana kansainvälisesti tunnetuksi tullut UDARin Vitali Klytško veti ehdokkuutensa 29. maaliskuuta ja asettui tukemaan Porošenkoa, jota hän piti demokraattisten voimien kykenevimpänä ehdokkaana.

Entisen pääministerin Julija Tymošenkon kannatus vaihteli eri mielipidetiedusteluissa 10–21 prosentin välillä ennen vaaleja ja hän sai lopulta 12,81 prosenttia äänistä.

Serhi Tihipko on kärkiehdokkaan tavoin oligarkki, joka lähti ehdokkaaksi yhtenä Alueiden puolueen kansanedustajista. Tihipko toimi aiemmin maan talousministerinä ja sosiaalipolitiikasta vastaavana varapääministerinä sekä Ukrainan keskuspankin johtajana. Alueiden puolueen riitauduttua keväällä 2012 siihen yhdistynyttä, pienempää Vahva Ukraina (ukr. Сильна Україна) -puoluetta johtanut Tihipko erotettiin huhtikuussa 2014 Alueiden puolueesta parin muun presidenttiehdokkaan tavoin. Sittemmin Tihipko kampanjoi itsenäisenä ehdokkaana. Hänen vaaleja edeltävä kannatuksensa vaihteli 6–20 prosentin välillä ja hän keräsi lopulta 5,23 prosenttia äänistä.

Yhden edustajan radikaalia parlamenttiryhmää edustava Oleh Ljaško sai maalis-toukokuun 2014 mielipidekyselyissä 2–8 prosentin kannatuksen. Ljaško keräsi äänistä 8,32 prosenttia ja hän jäi kolmanneksi suosituimmaksi ehdokkaaksi.

Dmytro Jaroš (ukr. Дмитро Ярош) asettui ehdolle nationalistisen Oikean sektorin edustajana. Toinen äärioikeistoa edustanut ehdokas oli Svobodan Oleh Tjahnybok. Jaroš sai äänistä 0,7 prosenttia ja Tjahnybok 1,16. Siten äärioikeistolaisten ehdokkaiden äänisaalis jäi alle kahteen prosenttiin.

Ukrainan kommunistisen puolueen Petro Symonenko vetäytyi vaaleista vasta 16. toukokuuta, mutta hän ehti saada 1,51 prosenttia äänistä.

Kaikki halukkaat eivät päässeet ehdokkaaksi. Yksi julkisuutta keränneistä evätyistä oli Darth Vaderina tunnettu Ukrainan Internet-puolueen Viktor Ševtšenko. Keskusvaalilautakunnan edustaja Ihor Žydenko epäili, että vaikka ehdokkuus saattaa tuntua vitsiltä, jonkun on täytynyt maksaa 2,5 miljoonan hryvnian (noin 155 000 euroa) kirjautumismaksu hänenkin ehdokkuudestaan mahdollisena motiivinaan vesittää presidentinvaalien uskottavuutta.

Tulokset
--------

Petro Porošenko julistautui vaalien voittajaksi, kun ovensuukyselyiden perusteella hän oli saavuttamassa vaalivoiton 55,9 prosentin kannatuksella. Toisen kyselyn perusteella kannatus olisi 57,3 prosenttia.

Ukrainan vaalikomission johto vahvisti Porošenkon nousevan maan presidentiksi jo ensimmäisen äänestyskierroksen perusteella. Kun presidentinvaalien äänistä oli laskettu 98,59 prosenttia, oli äänten jakauma Ukrainan keskusvaalikomission mukaan seuraava: Petro Porošenko 54,69 % äänistä, Julija Tymošenko 12,82 %, Oleh Ljaško 8,33 %, Anatoli Hrytsenko 5,48 % ja Serhi Tihipko 5,22 %. Muut ehdokkaat olivat saamassa enintään kolmen prosentin kannatuksen. Tässä vaiheessa esimerkiksi Yhdysvaltain presidentti Obama jo onnitteli Porošenkoa vaalivoitosta.

Äänten jakautuminen
-------------------

Keskusvaalilautakunnan puheenjohtaja Mihail Ohendovskin mukaan äänestysaktiivisuus ylitti 60 prosenttia. Korkein äänestysprosentti oli Länsi-Ukrainan Lvivin (78,2 %), Ternopilin (76,63 %) ja Ivano-Frankivskin (73,95 %) alueilla. Alimmillaan äänestysaktiivisuus oli Donetskin (15,37 %), Luhanskin (38,94 %) ja Odessan (46,01 %) alueilla. Donetskin ja Luhanskin alueilla aseistetut separatistit estivät äänestyksen järjestämisen useilla paikkakunnilla.

Alla olevassa taulukossa ovat mukana myös ne ehdokkaat, jotka vetäytyivät vaaleista ennakkoäänestyksen alettua, mutta ehtivät saada ennakkoääniä. Keskusvaalilautakunta ei voinut poistaa vetäytyneille ehdokkaille annettuja ääniä annetun takarajan 1. toukokuuta 2014 jälkeen. Vetäytyneiden ehdokkaiden nimen edellä \* -merkki. Oleg Tsarov vetäytyi 29. huhtikuuta ja Natalia Korolevska 1. toukokuuta, eikä heitä ole mukana taulukossa. 

Lähteet:

| Nimi | Ääniprosentti | Puolue | Nimi ukrainaksi | Huomautettavaa |
| --- | --- | --- | --- | --- |
| Petro Porošenko | 54,7 | Sitoutumaton | Петро́ Олексі́йович Пороше́нко | Oligarkki, suklaatehtailija ja ent. ulkomaankauppaministeri |
| Julija Tymošenko | 12,81 | Isänmaa-liitto (*Batkivštšyna*) | Юлія Володимирівна Тимошенко | Entinen pääministeri, vankilassa lokakuusta 2011 helmikuuhun 2014 |
| Oleh Ljaško | 8,32 | Radikaalipuolue | Олег Ляшко | Radikaalipuolueen johtaja, kansanedustaja |
| Anatoli Hrytsenko | 5,48 | Sitoutumaton | Анатолій Гриценко | Entinen puolustusministeri |
| Serhi Tihipko | 5,23 | Sitoutumaton | Сергі́й Леоні́дович Тігі́пко | Venäjämielinen oligarkki, entinen talousministeri |
| Myh’ailo Dobkin | 3,03 | Alueiden puolue | Миха́йло До́бкін | Harkovan alueen kuvernööri |
| Vadym Rabynovitš | 2,25 | Sitoutumaton | Вадим Зіновійович Рабинович | Ukrainan juutalaiskongressin puheenjohtaja |
| Olha Bohomolets | 1,91 | Sitoutumaton (sosialistisen puolueen tuella) | Ольга Богомолець | Tohtori, Maidanin mielenosoittajien lääkintäryhmän johtaja |
| \* Petro Symonenko | 1,51 | Ukrainan kommunistinen puolue | Петро Миколайович Симоненко | Vetäytyi vaaleista 16. toukokuuta, mutta ehti saada 1,51 % äänistä. |
| Oleh Tjahnybok | 1,16 | Svoboda | Оле́г Тягнибо́к | Äärioikeistolainen |
| Dmytro Jaroš | 0,7 | Oikea sektori | Дмитро Ярош | Äärioikeistolainen |
| Andri Hrynenko | 0,4 | Sitoutumaton | Андрій Гриненко | Liikemies |
| Valeri Konovaljuk | 0,38 | Sitoutumaton | Валерій Коновалюк | Entinen kansanedustaja |
| Juri Boiko | 0,19 | Sitoutumaton | Юрій Бойко | Entinen apulaispääministeri |
| Mykola Malomuž | 0,13 | Sitoutumaton | Микола Маломуж | Kenraali, entinen ulkomaantiedustelun päällikkö ja puolustusneuvoston jäsen |
| Renat Kuzmin | 0,1 | Sitoutumaton | Ренат Кузьмін | Valtion syyttäjänviraston apulaispäällikkö, lakit. tohtori |
| Vasyl Kuibida | 0,06 | Ukrainan kansanliike | Василь Куйбіда | Entinen aluekehitysministeri, Ukrainan kansanliikkeen puheenjohtaja |
| \* Oleksandr Klymenko | 0,05 | Ukrainalainen kansanliike | Олександр Клименко | Ukrainalaisen kansanliikkeen puheenjohtaja, vetäytyi vaaleista 17. toukokuuta ja asettui tukemaan Porošenkoa |
| \* Vasyl Tsuško | 0,05 | Sitoutumaton | Василь Петрович Цушко | Entinen sisäministeri ja sosialistipuolueen johtaja, vetäytyi vaaleista 22. toukokuuta |
| Volodymyr Saranov | 0,03 | Sitoutumaton | Володимир Георгійович Саранов | Liikemies |
| \* Zorjan Škirjak | 0,02 | Sitoutumaton | Зорян Шкіряк | Poliitikko ja Maidan-aktivisti, vetäytyi vaaleista 10. toukokuuta |
|

Lähteet
-------

1. ↑  Turchynov Approves Establishing Special Legal Regime, Regulating Citizens' Rights And Freedoms in Temporarily Occupied Territories  28 April 2014. Ukrainian News Agency.   Viitattu 24.6.2014
2. 1 2 3  Manninen, Marja: Ukrainan presidentinvaalien ennakkosuosikki varoittaa Venäjästä *Yle Uutiset*.  9.5.2014. Viitattu 9.5.2014.
3. 1 2  Poslednije dannyje TsIK: obrabotano 98,59% golosov (Ukrainan keskusvaalilautakunnan laskentatilanne toukokuun 2014 presidentinvaaleissa, kun 98,59 prosenttia äänistä oli laskettu)  27.5.2014 kello 23.45. liga.net. Viitattu 28.4.2014. (venäjäksi)
4. 1 2  Ukrainan vaalikomission johtaja vahvisti Porošenkon voiton presidentinvaaleissa  26.5.2014. Yleisradio, yle.fi. Viitattu 28.4.2014.
5. ↑  Virkavalansa vannonut Porošenko: Krim kuuluu Ukrainalle (Arkistoitu – Internet Archive) Helsingin Sanomat. Viitattu 24.6.2014
6. ↑  Ukraine failed to hold Presidential election in Crimea, Donetsk and Luhansk.[vanhentunut linkki] Dispatch News Desk (25.5.2014). Viitattu 24.6.2014
7. ↑  Klitschko believes only presidential candidate from democratic forces should be Poroshenko Interfax Ukraine. Viitattu 24.6.2014
8. ↑  Halminen, Laura: Ukrainassa odotettavissa mielenosoitusten päivä – AFP: Venäjän ja Ukrainan tukijat ottaneet yhteen Sevastopolissa *Helsingin Sanomat*.  9.3.2014.  Arkistoitu 9.3.2014. Viitattu 9.3.2014.
9. ↑  Ukraine: 'Darth Vader' presidency bid rejected BBC News. Viitattu 24.6.2014
10. ↑  Pajunen, Ilpo: Porošenko julistautui Ukrainan vaalien voittajaksi *Yle, Uutiset*.  25.5.2014. Viitattu 25.5.2014.
11. ↑  Obama onnitteli Porošenkoa ja tarjosi Yhdysvaltain tukea  27.5.2014. Yleisradio, yle.fi. Viitattu 28.4.2014.
12. ↑  Ukrainian presidential election turnout tops 60 percent - chief election official (Arkistoitu – Internet Archive) Russia Beyond the Headlines. Viitattu 24.6.2014
13. ↑  Ukrainan vaaleissa monenkirjavia ehdokkaita (Arkistoitu – Internet Archive) Ilta-Sanomat (24.5.2014). Viitattu 24.6.2014
14. ↑  The National Radio Company of Ukraine: Poroshenko wins presidential election with 54.7% of vote - CEC *nrcu.gov.ua*.  29.5.2014. Viitattu 24.6.2014. (englanniksi)
15. ↑  Позачергові вибори Президента України 25 травня 2014 року - Результати голосування *ckv.gov.ua*.  Arkistoitu 12.6.2015. Viitattu 12.6.2015. (ukrainaksi)